Document ID: 31994D0176

ΑΠΟΦΑΣΗ ΤΗΣ ΕΠΙΤΡΟΠΗΣ της 11ης Φεβρουαρίου 1994 για τον καθορισμό ενδεικτικής κατανομής ανά κράτος μέλος των πιστώσεων ανάληψης υποχρεώσεων των διαρθρωτικών ταμείων δυνάμει του στόχου αριθ. 2, όπως ορίζεται στον κανονισμό (ΕΟΚ) αριθ. 2052/88 του Συμβουλίου (94/176/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους, μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφισταμένων χρηματοδοτικών οργάνων (1), όπως τροποποιήθηκε από τον κανονισμό (ΕΟΚ) αριθ. 2081/93 (2), και ιδίως το άρθρο 12 παράγραφος 4,
Εκτιμώντας:
ότι στο άρθρο 12 παράγραφος 4 πρώτο εδάφιο του κανονισμού (ΕΟΚ) αριθ. 2052/88, διευκρινίζεται ότι η Επιτροπή καθορίζει, με διαφανείς διαδικασίες, τις ενδεικτικές κατανομές, ανά κράτος μέλος και για κάθε έναν από τους στόχους αριθ. 1 έως 4 και 5 β), των πιστώσεων ανάληψης υποχρεώσεων των διαρθρωτικών ταμείων, λαμβάνοντας πλήρως υπόψη, όπως προηγουμένως, τα ακόλουθα αντικειμενικά κριτήρια: την ευημερία, σε εθνικό και περιφερειακό επίπεδο, τον πληθυσμό των περιοχών και τη σχετική σοβαρότητα των διαρθρωτικών προβλημάτων, περιλαμβανομένου του επιπέδου της ανεργίας και, προκειμένου για τους σχετικούς στόχους, των αναγκών της αγροτικής ανάπτυξης. Τα κριτήρια αυτά σταθμίζονται καταλλήλως κατά την κατανομή των πόρων-
ότι στο άρθρο 12 παράγραφος 5, ορίζεται ότι, για την περίοδο 1994-99, το 9 % των πιστώσεων ανάληψης υποχρεώσεων των διαρθρωτικών ταμείων διατίθεται για χρηματόδοση των παρεμβάσεων οι οποίες πραγματοποιούνται με πρωτοβουλία της Επιτροπής, σύμφωνα με το άρθρο 5 παράγραφος 5 του εν λόγω κανονισμού-
ότι, στο άρθρο 9 παράγραφος 6 του εν λόγω κανονισμού, διευκρινίζεται ότι οι συνδρομές που χορηγούνται από την Κοινότητα δυνάμει του στόχου αριθ. 2 στις διάφορες περιοχές οι οποίες αναφέρονται στον κατάλογο, αποτελούν αντικείμενο σχεδιασμού και υλοποιούνται επί τριετούς βάσεως-
ότι, στο άρθρο 11 του κανονισμού (ΕΟΚ) αριθ. 4253/88 του Συμβουλίου της 19ης Δεκεμβρίου 1988 περί διατάξεων εφαρμογής του κανονισμού (ΕΟΚ) αριθ. 2052/88 όσον αφορά το συντονισμό των παρεμβάσεων των διαφόρων διαρθρωτικών ταμείων, μεταξύ τους, αφενός, και με τις παρεμβάσεις της Ευρωπαϊκής Τράπεζας Επενδύσεων και των λοιπών υφισταμένων χρηματοδοτικών μέσων, αφετέρου (3), όπως τροποποιήθηκε από τον κανονισμό (ΕΟΚ) αριθ. 2082/93 (4), προβλέπεται ότι ένα περιορισμένο μέρος των πιστώσεων που διατίθενται για κοινοτικές πρωτοβουλίες δυνάμει των στόχων αριθ. 1, 2 και 5 β), είναι δυνατόν να αφορούν περιοχές άλλες από εκείνες που προβλέπονται στα άρθρα 8, 9 και 11α του κανονισμού (ΕΟΚ) αριθ. 2052/88- ότι οι πιστώσεις αυτές δεν είναι δυνατόν να έχουν ως συνέπεια τη μείωση των ποσών τα οποία διατίθενται δυνάμει του άρθρου 12 παράγραφος 2 του κανονισμού (ΕΟΚ) αριθ. 2052/88 για τις περιφέρειες που είναι επιλέξιμες για τον στόχο αριθ. 1- ότι είναι, κατά συνέπεια, σκόπιμο, το ποσοστό των πόρων του στόχου αριθ. 2, το οποίο πρόκειται να διατεθεί για κοινοτικές πρωτοβουλίες, να είναι μικρότερο του 9 %-
ότι, επομένως, η ενδεικτική κατανομή ανά κράτος μέλος στο πλαίσιο των κοινοτικών πλαισίων στήριξης, όπως προβλέπεται στο πλαίσιο του στόχου αριθ. 2, αφορά ένα ποσό το οποίο, σε τιμές 1994, ανέρχεται σε 6 977 εκατομμύρια Ecu για την περίοδο 1994-96,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι ενδεικτικές κατανομές ανά κράτος μέλος, δυνάμει του άρθρου 12 παράγραφος 4 πρώτο εδάφιο του κανονισμού (ΕΟΚ) αριθ. 2052/88, όσον αφορά τους πόρους που πρόκειται να διατεθούν στο πλαίσιο των κοινοτικών πλαισίων στήριξης του στόχου αριθ. 2 για την περίοδο 1994 έως 1996, είναι αυτές που ενδείκνυνται στο παράρτημα.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 11 Φεβρουαρίου 1994.

Labels: 2
1
19
18
15